‘Daar moet openlik oor plaasmoorde gepraat word’Die Solidariteit Beweging het ’n bewusmakingsaksie teen plaasmoorde by die Voortrekkermonument in Pretoria gehou (31 Oktober 2017). Foto: Reint Dykema Die premier van KwaZulu-Natal het Donderdag gesê dit is tyd om standpunt in te neem teen plaasmoorde en openlik oor die probleem te praat. Premier Willies Mchunu het gesê moorde op boere is ŉ probleem. “Wanneer ons met boere praat lyk dit asof hierdie kwessie op hulle as boere gemik is. Ons moet daaroor praat aangesien die beskerming van die meeste boere gegrond is op die regstel van die welstand en die verhouding tussen die plaaswerkers, plaasbewoners en die bure,” het Mchunu gesê. Mchunu, ook die provinsiale adjunkvoorsitter van die ANC, het tydens die Jan Slabbert-gedenklesing in Vryheid gepraat. Slabbert was ŉ voormalige burgemeester van Vryheid, ŉ LP van die Inkatha Vryheidsparty (IVP) en het later by die ANC aangesluit. Mchunu het ook gesê die feit dat plase dikwels afgeleë is, het tot gevolg dat baie boere kwesbaar is. “Ons moet ŉ atmosfeer skep waarin mense omgee vir mekaar en waar bure en mense in die gemeenskap alle verdagte persone sal aanmeld,” het Mchunu gesê. Volgens hom moet sterk kommunikasiekanale en -stelsels met die plaasgemeenskap deel wees van die voorkomingstrategie. Hy meen dít en die verbetering van arbeidsverhoudinge tussen plaaseienaars en mense wat op die plase woon sal help om ŉ beskermende omgewing te skep. “Daar is nog baie werk wat ons moet doen om verhoudings tussen wit boere en hulle swart werkers reg te stel. Die probleem vir wit boere is die ligging van hulle huise. Omdat hulle ver uit mekaar en ook ver van hulle werkers af woon neem dit tyd om die nuus van ŉ aanval te versprei. Om hande te vat is baie belangrik,” het Mchunu gesê. Hy het weer eens sy toewyding tot die stryd teen misdaad uitgespreek. Volgens hom kan dieselfde kollektiewe poging wat gebruik is teen apartheid ook gebruik word in die stryd teen misdaad. Hy meen ekonomiese groei en intensiewe vaardigheidsontwikkelingsprogramme kan op lang termyn die oplossing vir misdaad word. “Behalwe om volhoubare rolle vir gesinne te skep is dit ook belangrik dat daar hulpbronne aan die staat beskikbaar gestel word om die lewenskwaliteit van ons mense te verbeter deur beter infrastruktuur soos ordentlike huise en die uitwissing van onveilige nedersettings te bewerkstellig. Dit is wat Jan Slabbert bepleit het.”